คลังบี้แบงก์อิสลามแก้หนี้ก่อนเพิ่มทุน
คลัง ขีดเส้นตาย ไอแบงก์ต้องส่งแผนแก้หนี้เน่า แลกเงินเพิ่มทุน
9 พ.ย. 2555

คลัง ขีดเส้นตาย ไอแบงก์ต้องส่งแผนแก้หนี้เน่า แลกเงินเพิ่มทุน
แหล่งข่าวจากกระทรวงการคลัง เปิดเผยว่า กระทรวงการคลังมอบนโยบายให้ธนาคารอิสลามแห่งประเทศไทยเร่งฟื้นฟูกิจการและแก้ไขปัญหาหนี้เสียให้เป็นรูปธรรมโดยเร็ว เนื่องจากผลจากหนี้เสียที่เพิ่มขึ้นในช่วงที่ผ่านมา ทำให้เงินกองทุนต่อสินทรัพย์เสี่ยงของธนาคารต่ำกว่าเกณฑ์ที่ธนาคารแห่งประเทศไทย (ธปท.) กำหนดที่ 8.5% ซึ่งจะส่งผลกระทบต่อการขยายสินเชื่อต่อไปในอนาคต 
ทั้งนี้ กระทรวงการคลังยื่นเงื่อนไขว่าธนาคารอิสลามจะต้องทำเสนอแนวทางการปรับโครงสร้างหนี้และแผนขยายสินเชื่อให้กระทรวงการคลังเห็นชอบก่อน จะได้รับอนุมัติเพิ่มทุนให้ตามมติคณะรัฐมนตรี (ครม.) จำนวน 445 ล้านบาท 
“การเอาเงินเพิ่มทุนไปใส่ให้ตลอดเวลาไม่ใช่การแก้ไขปัญหา ไม่ใช่แนวทางที่กระทรวงการคลังอยากเห็น ซึ่งที่ผ่านมาพบว่ามีการซ่อนเอ็นพีแอลอยู่บ้าง เช่น พอรู้ว่า ธปท.จะเข้ามาตรวจก็ไปเรียกลูกหนี้ที่สนิทคุ้นเคยกันมาจ่ายหนี้เพื่อไม่ให้เป็นเอ็นพีแอล พอ ธปท.ตรวจเสร็จผ่านไป 2-3 เดือน ก็เลิกผ่อนทำให้หนี้เหล่านี้กลับมาเสียอีก ดังนั้นแผนแก้หนี้ที่จะเสนอคลังใหม่นี้จะต้องชัดเจนและโปร่งใส” แหล่งข่าวเปิดเผย
นายรักษ์ วรกิจโภคาทร รองกรรมการผู้จัดการไอแบงก์ เปิดเผยว่า กระทรวงการคลังได้ส่งคณะทำงานเข้ามาช่วยเรื่องการวางแผนธุรกิจของธนาคาร รวมทั้งเข้ามาเร่งเรื่องลดหนี้เสีย ภายใต้แผนที่ชื่อว่า แผนปรับโครงสร้างหนี้ 24 สัปดาห์ ซึ่งล่าสุดธนาคารสามารถแก้หนี้ได้มากกว่า 1.3 หมื่นล้านบาท จากที่เคยปรับตัวสูงสุดในเดือน มิ.ย.ที่ผ่านมา ถึง 2.3 หมื่นล้านบาท หรือคิดเป็น 18% ของสินเชื่อรวม โดยตั้งเป้าหมายสินปียอดหนี้เอ็นพีแอลจะลดลงเหลือ 1 หมื่นล้านบาท คิดเป็นสัดส่วนประมาณ 8-9% ของสินเชื่อรวม
ทั้งนี้ คาดว่าจะส่งผลให้ยอดเงินกองทุนต่อสินทรัพย์เสี่ยง (บีไอเอส) ของธนาคารในช่วงปลายปีกลับมาอยู่ที่ระดับ 8.45% จากที่ก่อนหน้านี้อยู่ที่ระดับ 6%
นอกจากนี้กระทรวงการคลัง ยังให้ธนาคาปรับนโยบายเรื่องการปล่อยกู้โดยให้หันมาปล่อยกู้รายย่อยเช่นผู้ประกอบการเอสเอ็มอีมากขึ้น ซึ่งจะทำให้ธนาคารมีรายได้เพิ่มขึ้น ทั้งนี้คาดว่าผลกำไรหลักหักสำรองของปี 2555 จะอยู่ในระดับที่ใกล้เคียงกับปี 2554 ที่อยู่ที่ระดับ 550 ล้านบาท 
อย่างไรก็ดี เมื่อธนาคารสามารถทำตามแผนที่วางไว้ ทางกระทรวงการคลังจะใส่เงินเพิ่มทุนให้ 445 ล้านบาท เมื่อรวมกับเงินเพิ่มทุนของผู้ถือหุ้น เช่น ธนาคารออมสิน ธนาคากรุงไทยและผู้ถือหุ้นรายย่อย จะส่งผลให้มีเงินเพิ่มทุนเข้ามาอีกประมาณ 900 ล้านบาท ภายในปีหน้า